Man (36) sterf toe trein hom tref ná aanrandingFoto: Netcare 911 ŉ 36-jarige man van KwaZulu-Natal is oorlede ná hy by die Shongweni-treinstasie geskiet, aangerand en toe deur ŉ trein getref is. Chris Botha, Netcare911-woordvoerder, sê die man se aanvallers het hom Dinsdagaand, ná hulle hom aangerand het, op die platform langs die treinspoor gesit met sy kop wat oor die rand van die platform hang, toe ŉ trein hom getref het. Daar word vermoed dat die man te swak was om op te staan, of selfs deur sy aanvallers gedwing is om op die platform te bly lê. Volgens Botha het die man steeds geleef toe paramedici op ŉ skietvoorval gereageer het. “Hy is aan ŉ ventilator gekoppel en in die ambulans gelaai, maar is ten spyte van alle pogings oorlede,” sê Botha. ŉ Polisieondersoek na die voorval duur voort.